Document ID: 32005R0007

RÅDETS FORORDNING (EF) Nr. 7/2005
af 13. december 2004
om åbning som en autonom og midlertidig foranstaltning af et EF-toldkontingent for visse landbrugsprodukter med oprindelse i Schweiz
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
Efter Den Europæiske Unions udvidelse den 1. maj 2004 blev Fællesskabet og Schweiz den 19. maj 2004 enige om, at princippet om, at handelsstrømmene i overensstemmelse med de præferencer, der tidligere er blevet indrømmet under de bilaterale ordninger mellem de nye medlemsstater og Schweiz, bør opretholdes efter udvidelsen. Parterne aftalte derfor at tilpasse de toldindrømmelser, der er fastlagt i aftalen mellem Det Europæiske Fællesskab og Det Schweiziske Forbund af 21. juni 1999 om handel med landbrugsprodukter (1) (i det følgende benævnt »aftalen«), som trådte i kraft den 1. juni 2002. Tilpasningen af disse indrømmelser, som er opført i bilag 1 og 2 til aftalen, omfatter udvidelse af et eksisterende toldfrit EF-toldkontingent (varer under KN-kode 0705 11 00, 0705 19 00 og 0705 29 00, under løbenummer 09.0925) til en ny vare (KN-kode 0705 21 00).
(2)
Parterne er på grundlag af princippet om gensidighed blevet enige om, at ændringerne til bilaterale toldindrømmelser bør anvendes med tilbagevirkende kraft fra 1. maj 2004. Da proceduren for bilateral vedtagelse af en afgørelse om ændring af bilag 1 og 2 til aftalen ikke vil kunne afsluttes på kort sigt, blev parterne enige om at fastsætte bestemmelser om anvendelse af disse indrømmelser som en autonom og midlertidig foranstaltning fra 1. maj 2004.
(3)
For at sikre, at de fordele, som et kontingent indebærer, er til rådighed for varer under KN-kode 0705 21 00 fra 1. maj 2004, bør der åbnes et nyt EF-toldkontingent begrænset til de pågældende varer i en overgangsperiode, uden at dette berører fortsat adgang for varer inden for det eksisterende toldkontingent, der er fastlagt i aftalen og i Kommissionens forordning (EF) nr. 933/2002 af 31. maj 2002 om åbning og forvaltning af toldkontingenter for visse landbrugsprodukter med oprindelse i Schweiz og om ophævelse af forordning (EF) nr. 851/95 (2).
(4)
For at komme i betragtning til anvendelse af dette toldkontingent bør varerne have oprindelse i Schweiz i overensstemmelse med de regler, der er omhandlet i aftalens artikel 4.
(5)
I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (3) er der fastsat en ordning for forvaltning af toldkontingenter. Det toldkontingent, der åbnes ved denne forordning, forvaltes af fællesskabsmyndighederne og medlemsstaterne efter den pågældende ordning.
(6)
Da det nye toldkontingent åbnes fra den 1. maj 2004, bør denne forordning være gældende fra samme dato og træde i kraft snarest muligt -
UDSTEDT FØLGENDE FORORDNING:
Artikel 1
Et toldfrit fællesskabstoldkontingent for varer under KN-kode 0705 21 00 med oprindelse i Schweiz åbnes hvert år, i perioden fra 1. januar til 31. december, under løbenummer 09.0947. I 2004 åbnes det i perioden fra 1. maj til 31. december. Mængden i 2004 og hvert år derefter fastsættes til 500 tons nettovægt.
Artikel 2
Kommissionen forvalter det i artikel 1 omhandlede toldkontingent i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Denne forordning træder i kraft dagen efter offentliggørelsen i Den Europæiske Unions Tidende.
Den finder anvendelse fra den 1. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. december 2004.

Labels: 3
17
18